Posledným turnajom v októbrovom programe DP World Tour bol Commercial Bank Qatar Masters. Ihrisko Doha GC síce neprivítalo tie najväčšie hviezdy európskeho golfu, ale o výborné výsledky nebola núdza. Po úvodnom kole malo v turnaji na vrch Škótsko. Scott Jamieson delil prvé miesto so skóre 65 rán (-7) a len o ranu viac zahrala ďalšia trojica škótskych hráčov. V nej bol aj obhajca titulu Ewen Ferguson. Po prvom kole sa však Škóti z čela turnaja začali vytrácať a napokon sa v TOP10 výsledkovej listiny objavili len dvaja. Scott Jamieson si podelil tretie miesto so Španielom Nacho Elvirom so skóre -16 a Robert Macintyre delil šieste miesto s ďalším Španielom Santiago Tarriom a Joshua Grenville-Woodom zo Spojených Arabských Emirátov. Všetci zapísali konečné skóre -14. V TOP10 sa umiestnila aj šestica hráčov na delenom deviatom mieste so skóre -13, Sean Crocker, Tom McKibbin, Thorbjørn Olesen, Aaron Rai, Jason Scrivener a Matt Wallace. Súboj o titul mal nakoniec zaujímavé zloženie. Španiel Jorge Campillo chyboval na jamke číslo 16. a dostal sa na priebežné skóre -17. To mal na svojom konte aj Fín Sami Välimäki, ktorý stratil ranu o jamku skôr.
Välimäki však dokázal skórovať na predposlednej jamke a dostal Campilla pod tlak. Španiel však dokázal na poslednej jamke skórovať a obaja zapísali po štyroch kolách zhodné skóre -18. O víťazovi tak muselo rozhodnúť play-off. V ňom si obaja hráči zopakovali poslednú jamku, ale výsledok si vymenili. Campillo zahral len par, ale Välimäki dokázal skórovať a získal turnajový titul. Jeho druhé víťazstvo na európskom okruhu ho posunulo na priebežné siedme miesto v rebríčku Race to Dubai a Fín mal z neho veľkú radosť. Len dvaja hráči z TOP20 priebežného poradia Race to Dubai si turnaj v Katare užili len dva dni. Švéd Alexander Björk neprešiel cutom o jedinú ranu, ale aj napriek tomu si udržal pozíciu na 9. mieste rebríčka sezóny. Nemec Siem zahral obe kolá so zhodným skóre 72 rán, čo bol par ihriska a tiež sa nedostal do víkendových kôl. Aj napriek tomu udržal priebežné 19. miesto a dobrú pozíciu pred blížiacim sa finálovým turnajom.